Jesse Kiiskinen

**Jesse Kiiskinen** (s. 23. elokuuta 2005 Hollola) on suomalainen jääkiekkoilija, joka pelaa SM-liigajoukkue HPK:ssa lainalla NHL-seura Detroit Red Wingsistä. Kiiskinen on pelipaikaltaan oikea laitahyökkääjä ja hän laukoo oikealta.

## Ura
### Seuraura
Kiiskinen aloitti jääkiekkoilun nelivuotiaana. Hän on Pelicansin kasvatti. Kauden 2021–2022 Kiiskinen pelasi 16-vuotiaana pääsääntöisesti seuran U20-joukkueessa. Hän oli 13 osumallaan joukkueen kolmanneksi paras maalintekijä. Kesällä 2022 Kiiskinen nousi Pelicansin SM-liigarinkiin. Hän aloitti kauden 2022–2023 seuran U20-joukkueessa, jonka paras pistemies Kiiskinen oli tehoilla 20+23=43. Hänet valittiin U20 SM-sarjan marraskuun kuukauden nuoreksi pelaajaksi. Kiiskinen valittiin sarjan toiseen tähdistökentälliseen. Hän teki liigadebyyttinsä vain 17-vuotiaana runkosarjan yhdeksännellä kierroksella 5. lokakuuta 2022 vieraissa KooKoota vastaan. Kiiskinen merkittiin Pelicansin kolmosketjun oikeaan laitaan Elias Vilénin ja Lars Bryggmanin viereen. Hän sai ottelussa jääaikaa 12.02 minuuttia. Kiiskinen pelasi SM-liigassa kauden aikana seitsemän runkosarjaottelua tehden yhden syöttöpisteen ja yhden pudotuspeliottelun ilman tehopisteitä. Hän saavutti kauden päätteeksi SM-hopeaa. Kiiskinen pelasi kauden aikana myös yhden ottelun lainalla Mestis-joukkue Heinolan Peliitoissa helmikuussa 2023. Kesäkuussa 2023 hän teki Pelicansin kanssa vuoden mittaisen jatkosopimuksen.

Nashville Predators varasi Kiiskisen kolmannella kierroksella 68. pelaajana . Samana kesänä myös WHL-joukkue Seattle Thunderbirds varasi hänet 59. pelaajana . Kiiskinen jatkoi kaudella 2023–2024 Pelicansissa. Hän teki pääsarjauransa avausmaalin Mestarien liigassa (CHL) 11. lokakuuta 2023 vieraissa italialaista HC Bolzanoa vastaan. Ensimmäisen SM-liigamaalinsa Kiiskinen teki 28. marraskuuta 2023 vieraissa SaiPaa vastaan. Hänen osumansa jäi Pelicansin 3–2-voittoon päättyneen ottelun voittomaaliksi. Veikko Mäkiä valitsi Kiiskisen ottelun Alumnien tähtien kolmostähdeksi. Hän pelasi runkosarjassa varsinaisen tulokaskautensa aikana 38 runkosarjaottelua tehopistein 4+6=10. CHL:ssä Kiiskinen pelasi kuusi ottelua tehden yhden maalin. Hän ei kuitenkaan pelannut runkosarjassa enää tammikuun jälkeen, kun Kiiskisellä oli vaikeuksia mahtua Pelicansin vakiokokoonpanoon. Hän pelasi pudotuspeleissä lähinnä rotaatioroolissa, ja hänet merkittiin kokoonpanoon kuuteen otteluun, joista hän pelasi kahdessa: kolmannessa puolivälieräottelussa HIFK:ta vastaan ja kolmannessa loppuottelussa Tapparaa vastaan. Kiiskinen saavutti Pelicansissa toisen perättäisen SM-hopeansa joukkueen hävittyä jälleen loppuottelusarjan. Kiiskinen pelasi kevätkaudella myös Pelicansin U20-joukkueessa, jossa hän teki alemmassa jatkosarjassa lähes kahden maalin ja kolmen pisteen ottelukohtaisella keskiarvolla kahdeksassa ottelussa tehot 14+7=21. Pudotuspeleissä hän teki kolmessa ottelussa kolme syöttöpistettä.

Toukokuussa 2024 Kiiskinen teki kaksivuotisen sopimuksen HPK:n kanssa. Kesäkuussa Nashville Predators kauppasi hänen pelaajaoikeutensa ja toisen kierroksen varausvuoron vuoden  varaustilaisuudessa Detroit Red Wingsiin vaihdossa puolustaja Andrew Gibsoniin. Kaudella 2024–2025 Kiiskinen teki HPK:ssa läpimurtonsa SM-liigassa. Hän teki runkosarjassa 46 ottelussa tehot 14+30=44, joilla Kiiskinen voitti joukkueen sisäisen piste- ja syöttöpörssin. Hän oli myös koko SM-liigan tehokkain alle 20-vuotias pelaaja. Kiiskinen jakoi myös HPK:n sisäisen tehotilaston voiton Roope Vesterisen ja  Viljami Jokirinteen kanssa lukemalla +6. Pudotuspeleissä hän pelasi vain joukkueen kauden viimeiseksi jääneen ottelun Ässiä vastaan, kun Kiiskinen oli ensimmäisen kierroksen kaksi ensimmäistä ottelua sivussa.

Kiiskinen teki toukokuussa 2025 kolmivuotisen NHL-tulokassopimuksen Red Wingsin kanssa. Hän jäi kaudeksi  lainalle HPK:hon omasta tahdostaan.

### Maajoukkueura

Kiiskinen voitti pronssia alle 18-vuotiaiden Hlinka Gretzky Cupissa vuonna 2022. Hänet valittiin Suomen alle 18-vuotiaiden MM-leiriryhmään vuoden 2022 turnaukseen, mutta Kiiskinen putosi kuitenkin lopullisesta kisajoukkueesta. Hänet valittiin lopulliseen joukkueeseen vuoden 2023 turnaukseen, jossa Kiiskinen valittiin Yhdysvaltoja vastaan pelatun alkulohkon ottelun päätteeksi joukkueensa ottelun parhaaksi pelaajaksi. Valmentajat valitsivat hänet Suomen turnauksen yhdeksi kolmesta parhaasta pelaajasta. 

Kiiskinen putosi viimeisten joukossa alle 20-vuotiaiden MM-leiriryhmästä vuoden 2024 turnaukseen. Hänet nimettiin lopulliseen kisajoukkueeseen vuoden 2025 turnaukseen, jossa Kiiskinen toimi Suomen varakapteenina ja voitti hopeaa. Hän voitti joukkueen sisäisen piste- ja maalipörssin tehoilla 6+1=7. Valmentajat valitsivat Kiiskisen Suomen turnauksen yhdeksi kolmesta parhaasta pelaajasta. Yhteensä hän on pelannut 30 nuorten ja 34 poikien maaottelua.

Kiiskinen on pelannut Suomen A-maajoukkueessa yhdeksön ottelua tehden yhden syöttöpisteen. Hän teki A-maajoukkuedebyyttinsä 9. huhtikuuta 2025 Riiassa pelatussa harjoitusottelussa Latviaa vastaan. Kiiskinen merkittiin heti Suomen ykkösketjun oikeaan Hannes Björnisen ja Patrik Puistolan viereen. Hän putosi viimeisten joukossa Suomen MM-leiriryhmästä vuoden 2025 turnaukseen.

## Pelityyli
*EP Rinksiden* suomenkielisten sivujen päätoimittaja Lassi Alasen mukaan Kiiskisen vahvuudet painottuvat vahvasti hyökkäysalueelle. Alasen mukaan hän profiloituu erityisesti maalintekijäksi, joka laukoo laadukkaasti ranteella sekä suoraan syötöstä, ja jolla on myös hyvä vainu maalinedustilanteissa. Alasen mukaan Kiiskinen teki kaudella 2021–2022 myös useita maaleja ohjaamalla ja väläytteli laadukasta silmä-käsi-koordinaatiotaan. Alasen mukaan hänellä on kehitettävää erityisesti luistelussa, johon liittyvät puutteet näkyvät erityisesti vaihtojen ja otteluiden loppupuolilla, mutta Alasen mukaan Kiiskiseltä löytyy kuitenkin jo kohtalaisesti luontaista räjähtävyyttä, mikä povaa hyvää tulevaisuuden suhteen. Alasen mukaan Kiiskisellä on kehitettävää myös puolustussuunnan sijoittumisessa, mutta karvauspelaamisessa ja pelin ennakoinnissa hän on ollut jo monin paikoin hyvä.

## Muuta
Kiiskisen isä Ville pelasi omalla urallaan hyökkääjänä kahdeksan SM-liigaottelua SaiPassa kaudella 2000–2001. Hän loi pääsarjauraa myös Britanniassa. Suurimman osan urastaan Ville Kiiskinen pelasi kuitenkin alemmissa sarjoissa ja hän kuului muun muassa Pelicansin SM-liigaan nousseeseen joukkueeseen keväällä 1999.

## Tilastot

## Lähteet
*
*
*

### Viitteet